52 nordmenn døde på jobb i 2011
11 av arbeidsdødsfallene i fjor er omkomne i terrorhandlingene 22. juli hvor seks omkom i regjeringskvartalet og fem på Utøya. - Det som i år skiller seg ut i statistikken vår er terroraksjonen. En økning på plutselig 11 personer vises veldig godt, forteller Ann Solberg Røv, seniorrådgiver hos Arbeidstilsynet til VG Nett. Tilsvarende tall for 2010 var 46, mens gjennomsnittet det siste tiåret er 42 arbeidsskadedødsfall i året. - Vi kan se at det er noen årsaker som går igjen blant dødsulykkene. Dette gjelder fall fra høyde, komme i klem, at det er store maskiner involvert eller at man er alene på jobb. Også dårlig opplæring og for dårlig tid kan føre til dødsulykker, sier Røv. Når det gjelder ulykkestyper døde tolv personer som følge av voldsskade, ti i fallulykker, og ti i klemulykker. Fem døde som følge av at de ble truffet av en gjenstand og seks omkom i trafikkulykker.I en ny rapport skrevet av Arbeidstilsynet kommer det fram at det er fire hovednæringer som tradisjonelt skiller seg ut med flest arbeidsskadedødsfall. I bygg og anlegg døde 11 personer, mot ni i 2010 og i industrien døde ni mot seks året tidligere. - Det positive i denne rapporten er at primærnæringen og transport går i riktig retning. I primærnæringen døde fire mot åtte i 2010, mens det i transport døde fire i 2011, mot ni i 2010, sier Ingrid Finboe Svendsen, direktør i Arbeidstilsynet. Blant dødsfallene er det også en høy andel utenlandske statsborgere. - Dette er et utviklingstrekk som det er viktig at vi ser nærmere på. Vi må forsøke å se på de ulike grunnene til at dødsfallene er høyere enn tidligere år. Grunner til det kan være om de har fått tilstrekkelig språkopplæring, både skriftlig og muntlig og sikkerhetsopplæring, sier direktøren.Arbeidstilsynet opplyser at det er spesielt ved vedlikehold og reparasjonsarbeid at dødsulykker kan skje. - Vi har sett at når noe går i stykker skjer det av og til at man går litt ukritisk til verks. Personer må bli bedre til å være mer kritisk og tenke på forhånd hvordan man kan gjøre dette på en fornuftig måte. Det er nå det oppstår noe uventet at sikkerhetssystemene ofte ikke fungerer, sier Røv. Hun understreken at bruken av sikkerhetsutstyr er viktig, særlig hvis man jobber alene. - Det kan se ut som om det er en tendens at man er mer utsatt hvis man jobber alene. Det kan skyldes mange ting om at det blir vanskelig å gjøre jobben og at man ikke har noen å spørre hvis man lurer på noe. Da er det viktig at man bruker det som finnes av sikkerhetsutstyr - som setebelter, seler, hjelm og lignende. Ved bruk av dette kan skadeomfanget gå fra hardt skadet eller død til å komme seg unna ulykken med mindre skader. Arbeidstilsynet håper at nå rapporten kan bidra til at dødstallene går ytterligere ned. - Vi har forsøkt å gå bak tallene å se på årsakene til hvert enkelt dødsfall. Med å være så spesifikk ønsker vi å spre kunnskap og gi informasjon tilbake til bransjene slik at de kan unngå at lignende ulykker skjer igjen, sier direktør Svendsen.
I 2011 ble det registrert i alt 52 arbeidsskadedødsfall i Norge. På grunn av terrorangrepet er tallet rekordhøyt.